ΚΑΝΟΝΙΣΜΟΣ (ΕΕ) 2020/1565 ΤΗΣ ΕΠΙΤΡΟΠΗΣ

της 27ης Οκτωβρίου 2020

για την τροποποίηση των παραρτημάτων II, III και IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες 1,4-διαμινοβουτάνιο, 1-methylcyclopropene, οξικό αμμώνιο, bifenazate, chlorantraniliprole, chlormequat, cyprodinil, ασβεστόλιθος, mandipropamid, πιπέρι, pyridaben, απωθητικά: αιματάλευρο, εκχύλισμα φυκιών και υδροχλωρική τριμεθυλαμίνη μέσα ή πάνω σε ορισμένα προϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 5 παράγραφος 1 και το άρθρο 14 παράγραφος 1 στοιχείο α),

Εκτιμώντας τα ακόλουθα:

(1) Για τις ουσίες 1-methylcyclopropene, bifenazate, cyprodinil (κυπροδινίλη), mandipropamid (μανδιπροπαμίδη) και pyridaben (πυριδαβένη) έχουν καθοριστεί ανώτατα όρια καταλοίπων (ΑΟΚ) στο παράρτημα II του κανονισμού (ΕΚ) αριθ. 396/2005. Για τις ουσίες chlorantraniliprole (χλωρανθρανιλιπρόλη) και chlormequat έχουν καθοριστεί ΑΟΚ στο μέρος A του παραρτήματος III του εν λόγω κανονισμού. Οι ουσίες 1,4‐διαμινοβουτάνιο, οξικό αμμώνιο, ασβεστόλιθος, πιπέρι, απωθητικά: αιματάλευρο, εκχύλισμα φυκιών και υδροχλωρική τριμεθυλαμίνη περιλαμβάνονται στο παράρτημα IV του εν λόγω κανονισμού.

(2) Στο πλαίσιο διαδικασίας για τη χορήγηση άδειας χρήσης φυτοπροστατευτικού προϊόντος που περιέχει τη δραστική ουσία 1-methylcyclopropene στα μήλα και στις μπανάνες, υποβλήθηκε αίτηση σύμφωνα με το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.

(3) Όσον αφορά την ουσία bifenazate, υποβλήθηκε ανάλογη αίτηση για χρήση στους καρπούς κουφοξυλιάς. Όσον αφορά την ουσία chlormequat, υποβλήθηκε ανάλογη αίτηση για χρήση στο κριθάρι. Όσον αφορά την ουσία cyprodinil, υποβλήθηκε ανάλογη αίτηση για χρήση στο ραβέντι. Όσον αφορά την ουσία mandipropamid, υποβλήθηκε ανάλογη αίτηση για χρήση σε γογγυλοκράμβες και «βότανα και βρώσιμα άνθη». Όσον αφορά την ουσία pyridaben, υποβλήθηκε ανάλογη αίτηση για χρήση στις γλυκοπιπεριές/πιπεριές.

(4) Σύμφωνα με το άρθρο 6 παράγραφος 2 και παράγραφος 4 του κανονισμού (ΕΚ) αριθ. 396/2005, υποβλήθηκαν αιτήσεις για ανοχές κατά την εισαγωγή για την ουσία chlorantraniliprole, η οποία στη Μαλαισία χρησιμοποιείται στους πυρήνες ελαιούχων φοινίκων και στους καρπούς ελαιούχων φοινίκων, και για την ουσία pyridaben, η οποία στις Ηνωμένες Πολιτείες χρησιμοποιείται σε ακρόδρυα. Οι αιτούντες ισχυρίζονται ότι οι εγκεκριμένες χρήσεις των εν λόγω ουσιών στις ανωτέρω καλλιέργειες σε αυτές τις χώρες είχαν ως αποτέλεσμα κατάλοιπα που υπερβαίνουν τα ΑΟΚ που ορίζει ο κανονισμός (ΕΚ) αριθ. 396/2005 και ότι είναι αναγκαίο να καθοριστούν υψηλότερα ΑΟΚ για την αποφυγή εμπορικών φραγμών όσον αφορά την εισαγωγή των εν λόγω προϊόντων.

(5) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.

(6) Η Ευρωπαϊκή Αρχή για την Ασφάλεια των Τροφίμων (στο εξής: Αρχή) αξιολόγησε τις αιτήσεις και τις εκθέσεις αξιολόγησης, εξετάζοντας ιδίως τους κινδύνους για τον καταναλωτή και, κατά περίπτωση, για τα ζώα, και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στους αιτούντες, στην Επιτροπή και στα κράτη μέλη και τις δημοσιοποίησε.

(7) Όσον αφορά την ουσία 1-methylcyclopropene, ο αιτών υπέβαλε πληροφορίες που δεν διατίθεντο αρχικά στη διάρκεια της εξέτασης που πραγματοποιήθηκε σύμφωνα με το άρθρο 12 του κανονισμού (ΕΚ) αριθ. 396/2005. Οι πληροφορίες αυτές αφορούν δοκιμές καταλοίπων και μελέτες μεταβολισμού.

(8) Όσον αφορά την ουσία chlormequat, η Αρχή συνέστησε να αυξηθούν τα ΑΟΚ για ορισμένα προϊόντα ζωικής προέλευσης ύστερα από τη χρήση της ουσίας στο κριθάρι.

(9) Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι ικανοποιούσαν όλες τις απαιτήσεις σχετικά με τα δεδομένα και ότι οι τροποποιήσεις των ΑΟΚ που ζήτησαν οι αιτούντες ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες Ευρωπαίων καταναλωτών. Η Αρχή έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση, σε όλη τη διάρκεια της ζωής, στις εν λόγω ουσίες μέσω της κατανάλωσης όλων των ειδών τροφίμων που μπορεί να τις περιέχουν ούτε η βραχυχρόνια έκθεση μέσω μεγάλης κατανάλωσης των σχετικών προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης ή της δόσης αναφοράς οξείας έκθεσης.

(10) Οι ουσίες 1,4-διαμινοβουτάνιο, οξικό αμμώνιο, ασβεστόλιθος, πιπέρι, απωθητικά: αιματάλευρα, εκχύλισμα φυκιών και υδροχλωρική τριμεθυλαμίνη (3) συμπεριλήφθηκαν προσωρινά στο παράρτημα IV του κανονισμού (ΕΚ) αριθ. 396/2005 όσο εκκρεμεί η τελική αξιολόγησή τους βάσει της οδηγίας 91/414/ΕΟΚ του Συμβουλίου (4) ή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (5). Η Αρχή αξιολόγησε τις εν λόγω ουσίες και κατέληξε στο συμπέρασμα ότι είναι σκόπιμο να διατηρηθούν ο ασβεστόλιθος, το πιπέρι, τα απωθητικά: αιματάλευρο, εκχύλισμα φυκιών και υδροχλωρική τριμεθυλαμίνη στο παράρτημα IV του κανονισμού (ΕΚ) αριθ. 396/2005 σε μόνιμη βάση (6) (7). Όσον αφορά τις ουσίες 1,4-διαμινοβουτάνιο και οξικό αμμώνιο, η Αρχή κατέληξε στο συμπέρασμα ότι ήταν αναγκαία περαιτέρω εξέταση από τους διαχειριστές κινδύνου. Από τη σκοπιά της διαχείρισης κινδύνου, είναι σκόπιμο να διατηρηθούν σε μόνιμη βάση οι εν λόγω ουσίες στο παράρτημα IV του κανονισμού (ΕΚ) αριθ. 396/2005, λόγω της φυσικής παρουσίας τους στο περιβάλλον.

(11) Με βάση τις αιτιολογημένες γνώμες, τη δήλωση και το συμπέρασμα της Αρχής, και λαμβανομένων υπόψη των συναφών με το εξεταζόμενο θέμα παραγόντων, οι αντίστοιχες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.

(12) Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.

(13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Τα παραρτήματα II, III και IV του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.

Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Οκτωβρίου 2020. Για την Επιτροπή Η Πρόεδρος Ursula VON DER LEYEN

(1) ΕΕ L 70 της 16.3.2005, σ. 1.

(2) Επιστημονικές εκθέσεις της EFSA διαθέσιμες στο διαδίκτυο: http://www.efsa.europa.eu:

Reasoned opinion on the evaluation of confirmatory data following the Article 12 MRL review for 1‐methylcyclopropene (Αιτιολογημένη γνώμη για την αξιολόγηση των επιβεβαιωτικών στοιχείων κατόπιν της εξέτασης του ΑΟΚ που προβλέπεται βάσει του άρθρου 12 για την ουσία 1‐methylcyclopropene). EFSA Journal 2020·18(1):5963.

Reasoned opinion on the modification of the existing maximum residue level for bifenazate in elderberries (Αιτιολογημένη γνώμη σχετικά με την τροποποίηση του υφιστάμενου ανώτατου ορίου καταλοίπων για την ουσία bifenazate στους καρπούς κουφοξυλιάς). EFSA Journal 2019·17(11):5878.

Reasoned opinion on the setting of import tolerances for chlorantraniliprole in oil palms fruits and oil palms kernels (Αιτιολογημένη γνώμη σχετικά με τον καθορισμό ανοχών κατά την εισαγωγή για την ουσία chlorantraniliprole σε πυρήνες ελαιούχων φοινίκων και καρπούς ελαιούχων φοινίκων). EFSA Journal 2019·17(11):5877.

Reasoned opinion on the modification of the existing maximum residue levels for chlormequat in barley and animal commodities (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία chlormequat στο κριθάρι και σε ζωικά προϊόντα). EFSA Journal 2020·18(1):5982.

Reasoned opinion on the modification of the existing maximum residue level for cyprodinil in rhubarbs (Αιτιολογημένη γνώμη σχετικά με την τροποποίηση του υφιστάμενου ανώτατου ορίου καταλοίπων για την ουσία cyprodinil στο ραβέντι). EFSA Journal 2019·17(9):5813.

Reasoned opinion on the modification of the existing maximum residue levels for mandipropamid in kohlrabies and herbs and edible flowers (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία mandipropamid σε γογγυλοκράμβες και βότανα και βρώσιμα άνθη). EFSA Journal 2020·18(1):5958.

Reasoned opinion on the modification of the existing maximum residue level for pyridaben in sweet pepper/bell pepper and setting of an import tolerance in tree nuts (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία pyridaben στις γλυκοπιπεριές/πιπεριές και τον καθορισμό ανοχής κατά την εισαγωγή σε ακρόδρυα). EFSA Journal 2020·18(2):6035.

(3) Κανονισμός (ΕΚ) αριθ. 839/2008 της Επιτροπής, της 31ης Ιουλίου 2008, για την τροποποίηση του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα παραρτήματα II, ΙΙΙ και IV σχετικά με τα ανώτατα όρια καταλοίπων φυτοφαρμάκων μέσα ή πάνω σε ορισμένα προϊόντα (ΕΕ L 234 της 30.8.2008, σ. 1).

(4) Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

(5) Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009 , σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).

(6) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 [Δήλωση σχετικά με τις δραστικές ουσίες φυτοφαρμάκων που δεν απαιτούν εξέταση των υφιστάμενων ανώτατων ορίων καταλοίπων σύμφωνα με το άρθρο 12 του κανονισμού (ΕΚ) αριθ. 396/2005]. EFSA Journal 2019·17(12):5954.

(7) Conclusion on the peer review of the pesticide risk assessment of the active substance blood meal (Συμπέρασμα σχετικά με την επιστημονική εξέταση από ομοτίμους της εκτίμησης επικινδυνότητας φυτοφαρμάκων όσον αφορά τη δραστική ουσία αιματάλευρο). EFSA Journal 2020·18(2):6006.